Danmark har nu syv universiteter blandt verdens bedste. Aarhus og Københavns Universitet bytter plads blandt de bedste på listen.

Aarhus Universitet har i år vundet håneretten efter at have overhalet Københavns Universitet på Times Higher Educations liste over verdens bedste universiteter.

- Det er positive nyheder, at Danmark har syv institutioner i dette års liste med verdens top-universiteter. Aarhus Universitet er landets bedste universitet og det eneste, som er repræsenteret blandt top-100, siger Phil Baty, der er redaktør for Times Higher Educations rangliste.

Udover Aarhus Universitets nye topplacering bliver Roskilde Universitet tilføjet til den prestigefyldte liste og bliver dermed det syvende af Danmarks otte universiteter, der er repræsenteret. Det eneste af de danske universiteter, der endnu ikke er på listen, er IT-Universitetet i København.

Kompleks bedømmelse af universiteterne

Når Times Higher Education bedømmer de forskellige universiteter kigger de på fem parametre: Undervisningen, forskningen, indflydelsen, det internationale udsyn og samarbejdet med erhvervslivet.

Herunder indgår en lang række vurderingskriterier, der blandt andet betyder, at Times Higher Education indhenter oplysninger om universitetets studerendes trivsel og resultater, forskningens renomé, hvor meget universitetets forskning bliver delt, antallet af internationale studerende og lektorer og samarbejder med andre forskere i udlandet.

- Danmarks universiteter har oplevet store besparelser det sidste år. Besparelserne på de videregående uddannelser har haft en indflydelse på universiteterne. Københavns Universitet har måtte skille sig af med 500 ansatte - det er syv procent af staben. De har også reduceret deres phD-stipendier og fjernet en del af deres uddannelser, siger Phil Baty.

Han fremhæver dog også, at en grund til, at nogle af de danske universiteter er faldet længere ned på listen, skyldes, at flere asiatiske universiteter er blevet markant bedre. Han mener derfor, at Danmark skal oppe sig, hvis de vil blive på ranglisten.